*proiect*

**GUVERNUL REPUBLICII MOLDOVA**

H o t ă r î r e nr. \_\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_2015

Chişinău

**cu privire la modificarea Normelor privind examinarea medicală a conducătorilor de vehicule şi a candidaţilor pentru obţinerea permisului de conducere, aprobate prin Hotărârea Guvernului nr. 12 din 19 ianuarie 2009**

In conformitate cu prevederile Legii nr. 131-XVI din 7 iunie 2007 privind siguranţa traficului rutier (Monitorul Oficial al Republicii Moldova, 2007, nr.103-106, art.443), cu modificările şi completările ulterioare şi prevederile Legii nr. 60 din 30 martie 2012 privind incluziunea socială a persoanelor cu dizabilităţi (27.07.2012 în Monitorul Oficial Nr. 155-159, art. Nr. 508), precum şi prevederile Directivei 2006/126/CE a Parlamentului European şi a Consiliului din 20 decembrie 2006 privind permisele de conducere (JO L 403, 30.12.2006, p.18), modificată prin Directiva 2009/113/CE a Comisiei din 25 august 2009 (JO L 223, 26.08.2009, p.31) Guvernul

HOTĂRĂŞTE:

Normele privind examinarea medicală a conducătorilor de vehicule şi a candidaţilor pentru obţinerea permisului de conducere, aprobate prin Hotărârea Guvernului nr, 12 din 19 ianuarie 2009 (Monitorul Oficial, 2009, Nr. 19-21 art. Nr. 78), cu modificările şi completările ulterioare, se modifică şi se completează după cum urmează:

**1.** Punctul 3 se completează cu subpuncte noi cu următorul cuprins:

 ,,6) la expirarea termenului de valabilitate a adeverinţei medicale obţinute precedent;

 7) periodic, reieşind din cerinţele întreprinderilor de transport, şi normele medicale pentru anumite categorii de conducători de vehicul;

 8) la solicitarea întreprinderilor de transport;

 9) la solicitarea organelor de anchetă.”

**2.** Punctul6 se modifică şi va avea următorul cuprins:

,, 6.Toţi solicitanţii unui permis de conducere trebuie să se supună unui examen corespunzător pentru a se asigura că au acuitatea vizuală necesară pentru conducerea unui vehicul. La examinarea respectivă, se acordă o atenţie deosebită următoarelor: acuitatea vizuală, câmpul vizual, capacitatea vizuală în condiţii de luminozitate redusă, sensibilitatea la lumină puternică şi contraste, diplopia şi alte afecţiuni oculare care periclitează condusul în condiţii de siguranţă.

În cazul conducătorilor de vehicul din Grupa 1, permisul poate fi acordat în „condiţii excepţionale” atunci când standardele de câmp vizual şi de acuitate vizuală nu pot fi respectate; în aceste cazuri, conducătorul de vehicul trebuie să se supună unui examen medical efectuat de un organ medical de specialitate pentru a demonstra că funcţia vizuală nu este afectată şi în alte moduri (inclusiv sensibilitatea la lumină puternică şi contrast şi vederea în condiţii de luminozitate redusă). Conducătorul de vehicul sau solicitantul trebuie să se supună şi unei probe practice pozitive.

1) Grupa 1:

a) Persoanele care solicită un permis de conducere sau reînnoirea acestui permis au o acuitate vizuală binoculară, dacă este necesar, cu lentile de corecţie, de cel puţin 0,5 când se utilizează ambii ochi. În plus, câmpul vizual orizontal trebuie să fie de cel puţin 120 de grade, extensia trebuie să fie de cel puţin 50 de grade la stânga şi la dreapta şi de 20 de grade ascendent şi descendent. Nu trebuie să existe deficienţe pe o rază de 20 de grade faţă de axul central.

Atunci când se detectează sau se declară o afecţiune oculară evolutivă, se pot emite sau reînnoi permise de conducere, sub rezerva ca solicitantul să se supună unor examene periodice realizate de un organ medical de specialitate.

b) Persoanele care solicită un permis de conducere sau reînnoirea acestui permis şi care au pierdut în totalitate vederea la un ochi sau care utilizează doar un ochi (de exemplu în cazul diplopiei) trebuie să aibă o acuitatea vizuală de cel puţin 0,5 cu lentile de corecţie, dacă este necesar. Organul medical de specialitate trebuie să certifice existenţa suficient de îndelungată a stării respective de vedere monoculară pentru a permite adaptarea şi că, la ochiul respectiv, câmpul vizual întruneşte cerinţele stabilite la punctul 1 a).

c) După apariţia recentă a diplopiei sau după pierderea vederii la un ochi, trebuie să existe o perioadă suficientă de adaptare (de exemplu, şase luni) pe durata căreia se interzice condusul vehiculelor. După această perioadă, condusul se permite numai în urma unui aviz favorabil din partea specialiştilor oftalmologi şi a experţilor auto.

2) Grupa 2:

a) Persoanele care solicită un permis de conducere sau reînnoirea acestui permis trebuie să aibă o acuitate vizuală, cu lentile de corecţie dacă este necesar, de cel puţin 0,8 la ochiul mai bun şi de cel puţin 0,1 la ochiul mai slab. Dacă se utilizează lentile de corecţie pentru a obţine valori de 0,8 şi 0,1, acuitatea respectivă (0,8 şi 0,1) trebuie să se obţină fie prin cu ajutorul ochelarilor de maximum plus opt dioptrii, fie cu ajutorul lentilelor de contact. Corecţia trebuie să fie bine tolerată.

În plus, câmpul vizual orizontal trebuie să fie de cel puţin 160 de grade la ambii ochi, extensia trebuie să fie de cel puţin 70 de grade la stânga şi la dreapta şi de 30 de grade ascendent şi descendent. Nu trebuie să existe deficienţe pe o rază de 30 de grade faţă de axul central.

b) Nu se emit sau reînnoiesc permise de conducere pentru solicitanţii sau conducătorii de vehicul care prezintă probleme în ceea ce priveşte sensibilitatea la contraste sau care suferă de diplopie.

c) După o pierdere importantă a vederii la un ochi, trebuie să existe o perioadă suficientă de adaptare (de exemplu, şase luni) pe durata căreia se interzice condusul vehiculelor. După această perioadă, condusul se permite numai în urma unui aviz favorabil din partea specialiştilor oftalmologi şi a experţilor auto.”

**3.** La punctul 8, alineatul 1 se modifică şi va avea următorul cuprins: ,,Permisele de conducere nu sunt eliberate sau reînnoite pentru candidaţii sau conducătorii de vehicul care suferă de afecţiuni sau anormalităţi ale aparatului locomotor care fac periculoasă conducerea unui vehicul.”

**4.** La punctul 9, subpunctul 1):

 litera a) se modifică şi va avea următorul cuprins: ,,Permisele de conducere nu sunt eliberate sau reînnoite candidaţilor sau conducătorilor de vehicul cu tulburări grave ale ritmului cardiac.”;

 la litera d) prima propoziţie se modifică şi va avea următorul cuprins: ,,Permisul de conducere nu este eliberat sau reînnoit candidaţilor sau conducătorilor de vehicul care suferă de angină în repaus sau la emoţie.”

**5.** Secţiunea a 5-a ,,Diabetul zaharat” se modifică şi va avea următorul cuprins:

 ,, Secţiunea a 5-a

 Diabetul zaharat

 10. La punctele de mai jos, prin hipoglicemie acută se înţelege că este necesar ajutorul unei alte persoane, iar prin hipoglicemie cronică se înţelege al doilea episod de hipoglicemie acută în decursul a 12 luni.

1) Grupa 1:

a) Solicitanţilor sau conducătorilor de vehicul care suferă de diabet zaharat li se acordă sau reînnoiesc permisele de conducere în cazul în care aceştia urmează un tratament medicamentos, iar hemoglobina glicozilată este sub control. Solicitantul trebuie să obţină un aviz medical autorizat şi să fie examinaţi periodic, după caz, dar intervalul dintre examinări nu trebuie să depăşească cinci ani.

b) Nu se emit sau reînnoiesc permise de conducere pentru solicitanţii sau conducătorii de vehicul cu episoade repetate de hipoglicemie acută şi/sau care nu sunt deplin conştienţi de implicaţiile acesteia. Un conducător de vehicul care suferă de diabet trebuie să demonstreze că înţelege riscurile hipoglicemiei şi că este capabil să ţină sub control aceste episoade.

2) Grupa 2:

a) Conducătorilor de vehicul care suferă de diabet zaharat li se pot emite sau reînnoi permisele din Grupa 2. În cazul în care aceştia urmează un tratament medicamentos cu risc de inducere a hipoglicemiei (respectiv cu insulină şi unele comprimate), se aplică următoarele criterii:

- în ultimele 12 luni nu s-a înregistrat nici un episod de hipoglicemie acută;

- conducătorul de vehicul este deplin conştient de implicaţiile hipoglicemiei;

- conducătorul de vehicul demonstrează că poate ţine sub control aceste episoade prin monitorizarea periodică a nivelului de glucoză din sânge, cel puţin de două ori pe zi şi atunci când intenţionează să conducă;

- şoferul demonstrează că înţelege riscurile hipoglicemiei;

- nu există alte complicaţii ale diabetului care ar putea afecta capacitatea de a conduce vehicule.

În plus, în aceste cazuri, permisele se emit sub rezerva unui aviz al unui organ medical de specialitate şi a examinărilor medicale periodice care trebuie să aibă loc la intervale care să nu depăşească trei ani.

b) Un episod de hipoglicemie acută în timpul orelor de activitate, chiar dacă nu este în legătură cu condusul, trebuie raportat şi determină o reevaluare a capacităţii de a conduce vehicule.

**6.** Punctul 12 după sintagma ,,în cazul riscului de agravare.” se modifică şi va avea următorul cuprins:

 ,,12'. Epilepsie.

Crizele de epilepsie sau alte tulburări subite ale stării de conştiinţă constituie un real pericol pentru siguranţa rutieră dacă apar la o persoană care conduce un vehicul.

Epilepsia este definită ca atare dacă au avut loc două sau mai multe crize de epilepsie la un interval mai mic de cinci ani. O criză de epilepsie provocată este definită ca o criză care are un factor provocator recognoscibil care poate fi evitat.

O persoană care a avut o criză iniţială sau izolată ori şi-a pierdut conştiinţa trebuie sfătuită să nu conducă vehicule. Este necesară întocmirea unui raport de specialitate în care să se precizeze perioada de interzicere a condusului şi monitorizarea ulterioară necesară.

Este foarte important să se identifice sindromul epileptic specific şi tipul de criză pentru efectuarea unei evaluări corespunzătoare a capacităţii de a conduce vehicule (inclusiv riscul producerii unor noi crize) şi să se prescrie terapia corespunzătoare. Acestea se efectuează de un neurolog.

1) Grupa 1:

a) Conducătorilor de vehicul cu epilepsie din Grupa 1 trebuie să li se monitorizeze capacitatea de a conduce până când trec cel puţin cinci ani fără nici o criză. Dacă persoana suferă de epilepsie, criteriile pentru acordarea/reînnoirea necondiţionată a permisului nu sunt întrunite. Autoritatea responsabilă de eliberarea permiselor de conducere trebuie notificată în acest sens.

b) Crize de epilepsie provocate: solicitantul care a avut o criză de epilepsie favorizată de un factor provocator recognoscibil care este improbabil să apară în timpul condusului poate fi declarat apt pentru a conduce de la caz la caz, în funcţie de avizul neurologic [evaluarea trebuie să se facă, după caz, conform celorlalte secţiuni ale anexei III (de exemplu în cazul alcoolului sau altor comorbidităţi)].

c) Prima criză (neprovocată) sau o criză singulară neprovocată: solicitantul care a avut o primă criză de epilepsie neprovocată poate fi declarat apt pentru condus după o perioadă de şase luni în care nu au mai avut loc crize şi dacă s-a efectuat o evaluare medicală corespunzătoare. Autorităţile de specialitate pot permite conducătorilor de vehicul cu pronostic bun recunoscut să conducă înaintea încheierii acestei perioade.

d) Pierderea conştiinţei: Pierderea conştiinţei trebuie evaluată în funcţie de riscul de recurenţă în timpul condusului.

e) Epilepsie: Conducătorii de vehicul sau candidaţii pot fi declaraţi apţi pentru condus după trecerea unui an în care nu au mai avut loc crize.

f) Crize exclusiv în timpul somnului: Solicitantul sau conducătorul de vehicul care nu a avut crize decât în timpul somnului poate fi declarat apt pentru a conduce dacă acest tipar a fost observat pe o perioadă care nu trebuie să fie mai mică decât perioada fără crize necesară în cazul epilepsiei. Dacă apar atacuri sau crize în timpul perioadei de veghe, este necesară o perioadă suplimentară de un an fără crize înainte de acordarea sau reînnoirea permisului.

g) Crize care nu influenţează starea de conştiinţă sau capacitatea de reacţie: Solicitantul sau conducătorul de vehicul care nu a avut alte crize decât cele în privinţa cărora s-a demonstrat că nu afectează nici starea de conştiinţă şi nici capacitatea de reacţie poate fi declarat apt pentru a conduce dacă acest tipar a fost observat pe o perioadă care nu trebuie să fie mai mică decât perioada fără crize necesară în cazul epilepsiei. Dacă apar orice fel de alte atacuri sau crize, este necesară o perioadă suplimentară de un an fără crize înainte de acordarea sau reînnoirea permisului.

h) Crize provocate de schimbarea sau eliminarea terapiei medicamentoase antiepileptice la recomandarea unui medic: Pacientul poate fi sfătuit să nu conducă timp de şase luni de la încetarea tratamentului. Crizele care apar în timpul schimbării sau eliminării tratamentului medicamentos prescrise de medic duc la interzicerea condusului pentru trei luni dacă se reia tratamentul anterior.

i) După intervenţia chirurgicală în scop curativ a se vedea p. e).

2) Grupa 2:

a) Solicitantul nu trebuie să urmeze tratament medicamentos antiepileptic în perioada în care nu trebuie să existe crize. A fost realizată o monitorizare medicală corespunzătoare. La examenele neurologice amănunţite nu trebuie să se confirme o patologie cerebrală aferentă afecţiunii şi nu trebuie să se înregistreze nicio activitate epileptiformă pe electroencefalogramă (EEG). După un episod acut, trebuie să se facă o EEG şi un examen neurologic corespunzător.

b) Crize de epilepsie provocate: Solicitantul care a avut o criză de epilepsie determinată de un factor recognoscibil care este improbabil să apară în timpul condusului poate fi declarat apt pentru a conduce de la caz la caz, în funcţie de avizul neurologic. După un episod acut, trebuie să se facă o EEG şi un examen neurologic corespunzător. O persoană care prezintă o leziune structurală intracerebrală şi care prezintă un risc mare de apariţie a crizelor nu trebuie să conducă vehicule din Grupa 2 până când riscul de epilepsie scade la cel mult 2% pe an. Examenul de specialitate trebuie efectuat, după caz, în conformitate cu alte secţiuni relevante ale (de exemplu, în cazul consumului de alcool).

c) Prima criză (neprovocată) sau o criză singulară neprovocată: Solicitantul care a avut o primă criză de epilepsie neprovocată poate fi declarat apt pentru condus după o perioadă de cinci ani în care nu au mai avut loc crize şi în care nu s-a administrat tratament medicamentos, dacă s-a efectuat un examen neurologic corespunzător. Autorităţile de specialitate pot permite conducătorilor de vehicul cu pronostic bun recunoscut să conducă înaintea încheierii acestei perioade.

d) Pierderea conştiinţei: Pierderea conştiinţei trebuie evaluată în funcţie de riscul de recurenţă în timpul condusului. Riscul de recurenţă trebuie să fie de cel mult 2 % pe an.

e) Epilepsie: Trebuie să treacă o perioadă de zece ani fără crize şi fără administrarea unui tratament medicamentos antiepileptic. Autorităţile de specialitate pot permite conducătorilor de vehicul cu pronostic bun recunoscut să conducă înaintea încheierii acestei perioade. Aceasta se aplică şi în cazul „epilepsiei juvenile”.

f) Anumite afecţiuni (de exemplu, malformaţii artero-venoase sau hemoragii intracerebrale) presupun o creştere a riscului de apariţie a crizelor, chiar în cazurile în care nu a avut loc nici o criză anterioară. Într-o astfel de situaţie trebuie efectuat un examen de către un organ medical de specialitate; riscul de apariţie a unei crize trebuie să fie de cel mult 2 % pe an pentru acordarea sau reînnoirea permisului.

**7.** Capitolul III ,,Lista afecţiunilor medicale incompatibile cu calitatea de conducător de vehicul” se exclude.

**8.** Punctul 23 se completează în final cu alineat nou cu următorul conţinut:

 ,,Pentru soluţionarea cazurilor de dezacord cu deciziile Comisiilor raionale pentru examinarea medicală a conducătorilor de vehicule şi a candidaţilor pentru obţinerea permisului de conducere, precum şi în cazurile dificile, inclusiv cînd este necesară luarea deciziei privind restricţionarea conducerii vehiculului, inclusiv stabilirea măsurilor de adaptare tehnică a vehiculului, concluzia medicală finală se va emite de către Consiliul Naţional pentru examinarea medicală a conducătorilor de vehicule şi a candidaţilor pentru obţinerea permisului de conducere, în modul stabilit de către Ministerul Sănătăţii”.

**9.** Punctul24se completează în final cu propoziţie: ,,Pentru luarea deciziei medicul este în drept să solicite de la persoanele supuse examenului medical investigaţii şi consultaţii medicale suplimentare.”

**10.** Punctul 26 după cuvântul ,,fotografiei” se completează cu alineat cu următorul cuprins:

 ,,Cînd persoana este recunoscută aptă se indică termenul de valabilitate a adeverinţei medicale, care nu va depăşi 5 ani pentru persoanele cu vârsta până la 65 ani şi 3 ani pentru persoanele cu vârsta peste 65 de ani. Termenul valabilităţii adeverinţei medicale se stabileşte de către preşedintele comisiei, individual pentru fiecare solicitant, reieşind starea sănătăţii persoanei şi riscurile posibile la conducerea vehiculului, ţinând cont de concluziile şi recomandările membrilor comisiei.”

**11.** Anexa la Normele privind examinarea medicală a conducătorilor de vehicule şi a candidaţilor pentru obţinerea permisului de conducere se modifică după cum urmează:

 se notifică cu ,,bold” următoarele puncte:

01. Corectarea şi/sau protejarea vederii

02. Proteze auditive/dispozitiv ajutător pentru comunicare

03. Proteze/orteze ale membrelor

05. Utilizare restricţionată (folosirea obligatorie a subcodurilor, conducere sub rezerva restricţiilor medicale)

10. Transmisie modificată

15. Ambreiaj modificat

20. Sistem de frînare modificat

25. Sisteme de accelerare modificate

30. Sisteme combinate de frînare şi accelerare, modificate

35. Dispozitive de comandă modificate (cumulatoare pentru lumini, ştergătoare de parbriz/instalaţii de spălare a parbrizului, claxon, indicatoare de direcţie etc.)

40. Direcţie modificată

42. Cu oglindă (oglinzi) retrovizoare modificată (modificate)

43. Scaunul conducătorului de vehicul modificat

44. Modificări la motociclete (folosirea subcodurilor este obligatorie)

45. Motociclete numai cu ataş

50. Limitat la un anumit vehicul un anumit număr de şasiu (numărul de identificare al vehiculului, VIN)

51. Limitat la un anumit vehicul o anumită placă cu număr de înmatriculare (numărul de înmatriculare al vehiculului, VRN).

 **PRIM-MINISTRU                                             Valeriu Streleţ**

 **Contrasemnează:

   Ministrul Sănătăţii Ruxanda Glavan**

 **Ministrul Afacerilor Interne Oleg Balan**

 **Ministrul Transporturilor şi**

 **Infrastructurii Drumurilor Iurie Chirinciuc**